
Den Danske Ambassade i Bangkok

Hvordan bør man forholde sig i en alvorlig nødsituation?
· en vejledning til danske statsborgere bosiddende i Thailand

Indledning

Denne vejledning udsendes regelmæssigt til alle danskere, der har meddelt ambassaden, at de har fast eller midlertidig bopæl i Thailand. Vejledningen er udarbejdet som et led i Udenrigstjenestens generelle kriseplanlægning, hvorfor udsendelsen ikke betyder, at man forventer at en alvorlig nødsituation vil opstå. Vejledningen vil også være at finde på ambassadens hjemmeside: www.ambbangkok.um.dk.

Forskellige alvorlige nødsituationer kan dog opstå i Thailand (f.eks. naturkatastrofer som flodbølgen i december 2004, kemisk udslip, lokale uroligheder eller egentlig krigsfare). Eftersom det ikke er muligt på forhånd at give detaljerede anvisninger om, hvordan man bør forholde sig i de enkelte situationer, er hensigten med vejledningen at give generelle råd til brug i alvorlige nødsituationer.

Det anbefales, at en kopi af denne vejledning opbevares let tilgængeligt, eksempelvis på opslagstavle eller lign.

Tilmelding til ambassadens ”danskerliste”

En vigtig forudsætning for at ambassaden kan yde den fornødne assistance i en alvorlig nødsituation er kendskab til danske statsborgeres opholds- og kontaktoplysninger i Thailand. Ambassaden i Bangkok opdaterer jævnligt på baggrund af oplysninger fra herboende eller tilrejsende danskere en liste over danske statsborgere, som har fast eller midlertidig bopæl i Thailand, den såkaldte ”Danskerliste”. Listen indeholder navne, adresser, telefonnumre (mobil og fastnet), e-mail adresser m.v. på de registrerede personer. Alle danskere, der opholder sig længere tid i Thailand opfordres til at lade sig registrere på ambassaden. Danskerlisten anvendes til udsendelse af nyheder fra ambassaden og i tilfælde af en alvorlig nødsituation. Registrering sker ved at udfylde et registreringsskema, der kan fås ved personlig eller skriftlig henvendelse til ambassaden eller ved at gå ind på ambassadens hjemmeside, jfr. ovenfor. Danskere opfordres til at orientere ​nyankomne om muligheden for at lade sig registrere ved ambassaden. 

For at sikre at listen over danske statsborgere i Thailand altid er opdateret, bedes alle orientere ambassaden om eventuelle ændringer (f.eks. ny adresse, telefonnummer, e-mail adresse, ændring af pårørendes adresser i Danmark eller familiemedlemmers fraflytning fra Thailand). Det er ligeledes vigtigt, at man afmelder sig listen, når man endeligt fraflytter Thailand. Ambassaden vil desuden én gang årligt kontakte samtlige registrerede danskere for at ajourføre listen. 

Forholdsregler i tilfælde af en alvorlig nødsituation

Generelle råd

I en alvorlig nødsituation, eksempelvis som følge af en naturkatastrofe, kemisk udslip, optøjer eller krigsfare, vil det normalt være bedst og sikrest at blive hjemme inden døre, forholde sig i ro og jævnligt følge situationen gennem lokale og internationale medier (radio og tv-stationer, Internet - herunder ambassadens og Udenrigsministeriets hjemmesider - etc.).

Børn bør holdes hjemme fra skole, og voksne bør nøje overveje, om det er tilrådeligt at gå på arbejde. Færdsel udendørs efter mørkets frembrud bør så vidt muligt undgås. Hvis det er nødvendigt at rejse inden for eller igennem et kriseramt område, bør dette ikke ske alene. Underretning om rejserute med tidsangivelser bør gives til ambassaden, konsulatet, kontaktpersonen (se nedenfor) eller andre danske/nordiske statsborgere i lokalområdet. Anvisninger fra politi og militær, herunder ved vejs​pærringer, bør altid følges. 

Det kan overvejes, om det vil være hen​sigtsmæssigt at flytte sammen med andre danskere eller nordi​ske statsborgere i området. Medmindre myndighederne, ambassaden eller andre udenlandske repræsentationer tilråder det, bør mange personer dog ikke samles på ét sted. Skulle det blive aktuelt at samle danske og eventuelt andre nordiske statsborgere, bør ma​drasser, tæpper, proviant, etc. samt centrale dokumenter som beskrevet i nedenstående medbringes.

I tilfælde af (risiko for) kemisk udslip eller anden alvorlig luftforurening tilrådes det at gå inden døre, lukke alle døre, vinduer og ventilationsanlæg mv. samt beskytte åndedrættet ved hjælp af våde lommetørklæder, håndklæder eller lign. Der bør lyttes til radio/TV og checkes på Internet. 

I en beredskabsfase kan det være tilrådeligt:

a) at kontrollere, at gyldigt pas, visum, andre identitetspapirer, vaccinationspapirer, kørekort og øvrige nødvendige dokumenter, herunder (rejse-)forsikringer, samt pasfotos er let tilgængelige;

b) at sikre sig, at en tilstrækkelig beholdning af kontanter, herunder små sedler i lokal og udenlandsk valuta, haves;

c) at skaffe et mindre lager af madvarer (konserves og andre fø​devarer, som kan holde sig uden køle- og frysefaciliteter);

d) at sikre sig et forråd af drikkevand samt fylde badekar og andre beholdere med vand;

e) at kontrollere, at reservebelysning ved strømudfald m.v. - stearinlys, gas, petro​leumslamper - er tilgængelig og anvendelig;

f) at være i besiddelse af en batteridrevet transistorradio samt opladede mobiltelefoner;

g) at sørge for, at bilens benzintank samt en eller flere reser​vedunke er fyldte og at der rådes over gode autokort;

h) at være i besiddelse af en førstehjælpskasse;

i) at gøre sig klart, hvilket hospital og hvilken læge, der i gi​vet fald kan kontaktes samt hvor og hvordan; 

j) at have telefonnumre og adresser på nærmeste politistation og brandvæsen; 

k) i øvrigt at være forberedt på eventuelt at skulle deltage i en pludselig evakuering og i den forbindelse have færdigpakket det mest nødvendige, man vil søge at tage med sig. Det må påregnes, at man i en evakueringssituation kun kan medbringe en yderst begrænset mængde bagage.

Det tilrådes generelt at holde tæt kontakt med andre danskere eller nordiske statsborgere i området.

Vejledning og hjælp fra ambassaden

I en beredskabs-/nødsituation er det vigtigt at holde kontakt med den danske ambassade i Bangkok og/eller konsulaterne i Pattaya og Phuket. Herudover er der en frivillig dansk kontaktperson i Chiang Mai, som danskere i det nordlige Thailand kan tage kontakt til. Kontaktoplysninger forefindes i slutningen af denne vejledning. Ambassaden vil søge at holde tæt kontakt med konsulaterne og kontaktpersonen med henblik på også herigennem at videreformidle information, råd og vejledninger.

Det vil dog kunne forventes, at kommunikationsnettet, herunder telefonnettet, ikke virker optimalt, og ikke mindst ambassadens telefonforbindelse kan forventes at blive belastet. 

I en alvorlig nødsituation vil ambassaden i det omfang det er muligt benytte sig af elektronisk kommunikation. Det er derfor særligt vigtigt, at ambassaden har oplysning om danskeres e-mail adresser og mobiltelefonnumre.

Så vidt det er muligt vil ambassaden kunne give råd om:

· hvordan danske statsborgere bør forholde sig;

· hvilke evakueringsalternativer, der bør vælges, såfremt evakuering bliver nødvendig.

Ambassaden vil endvidere bl.a. kunne yde hjælp med:

· udstedelse af nødvendige dokumenter i forbindelse med udrejse/evakuering;

· udstedelse af nødlån og afholdelse af udgifter til transport, herunder udgifter til hjemtransport med fly, mod afgivelse af refusionserklæring til ambassaden;

· formidling af kontakt til pårørende i Danmark;

· anvisning af hospital og læger i tilfælde af sygdom eller ulykkestilfælde, idet omkostninger i forbindelse med sygdom eller ulykkestilfælde dog påhviler den enkelte. 

Evakuering

Såfremt en evakuering skulle blive aktuel, vil den blive søgt arrangeret af ambassaden i samarbejde med de andre nordiske ambassader/EU-ambassader, myndigheder i Danmark, luftfartselskaber og/eller rederier. Evakueringsmåde vil afhænge af den konkrete situation.

Ambassaden vil søge at orientere samtlige registrerede danskere om samlingssted og tidspunkt i forbindelse med en evakuering. I Bangkok-området vil den danske ambassade være et naturligt samlingssted. Den endelige beslutning om at deltage i en eventuel evakuering og om​kostningerne i forbindelse hermed vil altid påhvile den enkelte, medmindre de danske myndigheder træffer anden beslutning. Alle deltagere vil normalt skulle underskrive en ’refusionserklæring’ for dermed at erklære sig villige til at dække omkostningerne i forbindelse med evakueringen. 


Ambassaden Bangkok, juli 2008

KONTAKTINFORMATION

Den Danske Ambassade i Bangkok

10, Sathorn Soi 1

South Sathorn Road

Bangkok 10120

Telefon:
0 2343 1100 (generelt nr.). Vil ved opkald uden for kontortid blive viderestillet til døgnbemandet 24/7 center i Udenrigsministeriet.

Telefax:
+66 (0) 2 213 1752

E-mail: bkkamb@um.dk
Ambassadens hjemmeside: www.ambbangkok.um.dk
Udenrigsministeriets hjemmeside: um@um.dk
Det danske konsulat i Pattaya 

Konsul Stig Vagt-Andersen

384/22 Moo 12, Jomthien Garden #52

Jomthien Beach Road, Nongprue

Banglamung

Chonburi 20260

Tel:  0 3823 1630
Fax: 0 3823 2227

E-mail: consul@consulatepattaya.dk
Web page: www.consulatepattaya.dk
Mailing address: P.O. Box 73, Jomthien Post Office, Chonburi 20261

Det danske konsulat i Phuket

Konsul Kennerth Karlsson
Land & House Park (Parichart)

35/176 Moo 4
Luangporcham Road

Muang Chalong

Phuket 83100

Tel/Fax: 0 7637 8365 (meddel før der sendes fax)

E-mail: danishconsulate.phuket@trdc.eu
Den danske kontaktperson i Chiang Mai

Lars Rensch Nielsen (frivillig kontaktperson)

Georg Jensen (Thailand) Ltd.

138 Moo 1, Tonpao

Sankampaeng

Chiangmai 50130

Tel: 0 5396 0214-5

Fax: 0 5396 0216

